**ROMÂNIA (nu produce efecte juridice)\***

**JUDEŢUL MUREŞ**

**DIRECŢIA PROIECTE CU FINANȚARE INTERNAȚIONALĂ,**

**RESURSE UMANE, RELAȚII CU PUBLICUL ȘI LOGISTICĂ**

**Nr.26804 din 7.04.2022 Inițiator**

**PRIMAR,**

**Soós Zoltán**

**REFERAT DE APROBARE**

**privind aprobarea Regulamentul de organizare și funcționare a activității de voluntariat din cadrul Primăriei Municipiului Târgu Mureș și a serviciilor publice din subordinea Consiliului local al municipiului Târgu Mureș conform Legii nr.78/2014 privind reglementarea activităţii de voluntariat în România**

Legea nr. 78/2014 privind reglementarea activității de voluntariat în România întărește rolul voluntariatului ca metodă recunoscută prin care cetățenii pot participa activ la viața comunității lor și care le permite acestora să abordeze problemele legate de acțiuni umanitare, mediu înconjurător, probleme sociale, educative, culturale sau de bună desfășurare a vieții cotidiene.

Statul Român recunoaște valoarea socială a activităților de voluntariat ca expresie a cetățeniei active, a solidarității și responsabilității sociale, precum și valoarea profesională ca expresie a dezvoltării personale, profesionale, interculturale și lingvistice a persoanelor care desfășoară aceste activități. Statul Român sprijină dezvoltarea voluntariatului prin toate instituțiile sale care activează în domenii în care se desfășoară activități de voluntariat potrivit legii, inclusiv prin autoritățile administratiei publice locale.

Statul susține dezvoltarea mișcării de voluntariat la nivel local, național și internațional, cu respectarea independeței și diversității acesteia, în scopul îndeplinirii sale artistice și culturale, sportive și recreative, educaționale, științifice, de cercetare, de tineret, de reprezentare, de mediu, de sănătate, sociale, de solidaritate, de dezvoltare comunitară, de ajutor umanitar, civic și filantropic și altele asemenea.

Autoritățile administrației publice sprijină derularea activităților de voluntariat prin includerea în strategiile de dezvoltare locală sau națională a unor capitole distincte despre rolul voluntariatului ca resursă de dezvoltare a bunăstării sociale și nu ca modalitate de reducere a cheltuielilor, precum și modul de sprijinire a voluntariatului pentru atingerea priorităților locale sau naționale. Autoritățile locale susțin voluntariatul ca metodă recunoscută prin care cetățenii pot participa activ la activități de voluntariat în comunitățile lor, metodă care le permite acestora să abordeze probleme legate de acțiuni umanitare, mediu înconjurător, probleme sociale și altele asemenea. Autoritățile administrației publice locale se întâlnesc anual cu reprezentanții legali ai organizației-gazdă, pe raza unităților administrativ-teritoriale pe care le conduc, în vederea organizării unei cooperări efective în activitățile de interes public desfășurate de către voluntari, precum și în vederea promovării, la nivel local, a acestor activități, a rezultatelor și a impactului social survenit.

Autoritățile administrației publice locale promovează și susțin organizarea de evenimente cu ocazia Zile Internaționale a Voluntariatului, în data de 5 decembrie a fiecărui an. Activitatea se desfășoară fără renumerare, din propria inițiativă de orice persoană fizică în urma unei cereri lansate din partea organizației – gazdă definită în regulamentul atașat.

Având în vedere cele expuse mai sus este necesar să se stabilească un cadru legal care să optimizeze organizarea și funcționarea activității de voluntariat din cadrul municipiului Târgu Mureș, instituțiilor și serviciilor publice de interes local, fără personalitate juridică, aflate sub autoritatea Consiliului Local al Municipiului Târgu Mureș.

Aprobarea regulamentului ar aduce beneficii și pentru voluntar, întrucât activitatea de voluntariat se recunoaște ca experiență profesională sau în specialitate, dacă aceasta se realizează în domeniul studiilor absolvite și oferă candidaților la ocuparea unor posturi posibilitatea de a obține punctaj suplimentar, pe baza certificatelor de voluntariat obținute în urma activităților de voluntariat prestate.

Prin urmare, propunem spre aprobarea Consiliului Local proiectul de hotărâre privind aprobarea Regulamentul de organizare și funcționare a activității de voluntariat din cadrul Primăriei Municipiului Târgu Mureș și al serviciilor publice din subordinea Consiliului local al municipiului Târgu Mureș conform Legii nr.78/2014 privind reglementarea activităţii de voluntariat în România, anexat prezentei.

**Avizat, Avizat,**

**Director Executiv, Șef serviciu,**

**Costașuc Irma**

**Butiulca Meda Sidonia**